**דברי הסבר למקח 1977**

**צו תעריף המכס והפטורים ומס קניה על טובין (תיקון מס' 8), התשפ"ב – 2021**

צו תעריף המכס והפטורים ומס קנייה על טובין (תיקון מס' 3), התשפ"ב-2021 (להלן- תיקון מס' 3) הטיל מס קנייה על כלים חד פעמיים. בהמשך לדיונים שהתקיימו בוועדת הכספים של הכנסת בנושא, מוצע בצו זה לבצע מספר שינויים בתיקון מס' 3 והכל כפי שיפורט להלן:

1. מוצע לתקן את הגדרת כלים חד-פעמיים ולהחריג ממנה כלים, למעט כלים העשויים מפלסטיק תאי, העומדים בתנאי של רף עובי מינימאלי, לגביהם אישר מנכ"ל המשרד להגנת הסביבה כי הם מיועדים לשימוש רב פעמי. תיקון זה נועד לצמצם את תחולת הצו לכלים שאינם רב פעמיים בלבד. התיקון המוצע ייעשה באמצעות תיקון כלל 3 לכללים נוספים (ישראליים) לפרק 39 לצו תעריף המכס והפטורים ומס קנייה על טובין, התשע"ז-2017. מוצע כי תחילתו של תיקון זה תהיה מיום ג' בטבת התשפ"ב (7 בדצמבר 2021).
2. סכינים, מזלגות, כפות וכפיות חד פעמיים מיובאים ומיוצרים לעיתים בתוך ערכות הכוללות מוצרים נוספים שאינם חבים במס קנייה, כגון מפיות ותבלינים. בהתאם, על מנת שמס הקנייה יחול רק על רכיב הכלים החד פעמיים ולא על הערכה בשלמותה, מוצע בצו זה לתקן את אמת המידה לפיה חל המיסוי, כך שהמיסוי יחול על קילוגרם של כלים, ולא על קילוגרם.
3. כלים חד פעמיים מנייר המכילים שכבה של פלסטיק הם בעלי משקל גבוה ביחס לכלים חד פעמיים מפלסטיק, ביחס שעומד על כ-1 ל-3.33. בהתאם, על מנת לייצר תוצאה של מיסוי דומה לכלי חד פעמי מנייר המצופה פלסטיק לעומת כלי חד פעמי מפלסטיק, מוצע להפחית את מס הקנייה המוטל על כלי נייר בעלי שכבת פלסטיק, כך שמס הקנייה יעמוד על 3.30 שקלים חדשים לקילוגרם, במקום 11 שקלים חדשים לקילוגרם.

הצו בתיאום עם המשרד להגנת הסביבה.